কারণটি ব্যক্তিগত। তাই কলকাতা বিশ্ববিদ্যালয়ের সহ-উপাচার্য (শিক্ষা) স্বাগত সেনের পদত্যাগের বিষয়টি নিয়ে তাঁর কিছু বলার নেই বলে মন্তব্য করলেন রাজ্যের শিক্ষামন্ত্রী পার্থ চট্টোপাধ্যায়। বুধবার পার্থবাবু বলেন, ‘‘ব্যক্তিগত কারণে কেউ পদত্যাগ করলে আমার কিছু বলার নেই।’’ তবে এতগুলি বিশ্ববিদ্যালয়ের কে কোথায় কবে পদত্যাগ করছেন দেখা সম্ভব নয়— বলে এ দিন মন্তব্য করেছেন শিক্ষামন্ত্রী। স্বাগতবাবু তাঁর পদত্যাগপত্র রাজ্যপাল তথা বিশ্ববিদ্যালয়ের আচার্য কেশরীনাথ ত্রিপাঠীর কাছে পাঠিয়ে দিয়েছেন। তার প্রতিলিপি শিক্ষামন্ত্রী এবং বিশ্ববিদ্যালয়ের উপাচার্যের কাছেও পাঠিয়েছেন। মঙ্গলবার স্বাগতবাবু জানান, তিনি আবার পড়ানোর জগতে ফিরে যেতে চাইছেন। তাই সহ-উপাচার্য পদের দায়িত্ব থেকে অব্যহতি চেয়ে আচার্যকে চিঠি দিয়েছেন। স্বাগতবাবু কলকাতা বিশ্ববিদ্যালয়ের বাণিজ্য বিভাগের অধ্যাপক। স্বাগতবাবু পদত্যাগের কারণ হিসেবে পড়ানোর ইচ্ছার কথা জানালেও বিশ্ববিদ্যালয়ের অন্দরের খবর, কিছুদিন ধরে তিনি কোণঠাসা হয়ে পড়েছিলেন। তাই অপমানিত হয়েই স্বাগতবাবু শেষ পর্যন্ত পদত্যাগ করেছেন বলে বিশ্ববিদ্যালয় সূত্রের খবর। স্বাগতবাবু নিজে অবশ্য এ কথা স্বীকার করতে চাননি। এ দিন শিক্ষামন্ত্রী পার্থ চট্টোপাধ্যায় বলেন, ‘‘পড়ানোর জগতে ফিরে যাওয়া ভাল। এর আগে অস্থায়ী উপাচার্য আশুতোষ ঘোষ ও তাই করেছেন।’’ বিশ্ববিদ্যালয় সূত্রের খবর, স্বাগতবাবুর বদলে নতুন সহ-উপাচার্য (শিক্ষা) হওয়ার দৌড়ে এখন এগিয়ে রয়েছেন আশুতোষ কলেজের অধ্যক্ষ দীপক কর। এ দিন নব নিযুক্ত সহ-উপাচার্য (অর্থ) মীনাক্ষি রায় কাজে যোগ দিয়েছেন।